ΓΡΑΠΤΗ ΕΡΩΤΗΣΗ E-3856/97 υποβολή: Carlos Robles Piquer (PPE) προς την Επιτροπή (5 Δεκεμβρίου 1997)

Θέμα: Δυνατότητα διοικητικών προσφυγών σχετικά με τις ανακοινώσεις της Επιτροπής

Συνήθως, οι ανακοινώσεις της Επιτροπής που αναφέρονται στην αποδοχή ή μη υποψηφιοτήτων σε οποιοδήποτε διαγωνισμό ή πρόγραμμα συνίστανται, στην καλύτερη περίπτωση, σε ενημερωτικές εξηγήσεις ή αιτιολογήσεις κάθε είδους.

Ωστόσο, σε καμία περίπτωση δεν διευκρινίζεται στον πολίτη που υποβάλλει κάποια υποψηφιότητα σε διαγωνισμό ή πρόγραμμα ποιές δυνατότητες προσφυγής διαθέτει ως μέσο αντίδρασης για την τύχη της υποψηφιότητάς του. Αντιθέτως, στα πλαίσια των εθνικών νομοθεσιών και σύμφωνα με τις σχετικές διατάξεις του διοικητικού δικαίου, οι πολίτες ενημερώνονται ως προς τα δικαιώματα προσφυγής που διαθέτουν και τους παρέχεται επίσης συγκεκριμένη ενημέρωση ως προς τις νομικές διατάξεις τις οποίες μπορούν να επικαλεσθούν.

Μπορεί να αναφέρει η Επιτροπή εάν σκοπεύει να φροντίσει ώστε στις θετικές ή αρνητικές απαντήσεις της σε αιτήσεις των πολιτών να αναγράφονται τα μέσα προσφυγής που έχουν στη διάθεσή τους ώστε να αποφεύγεται κάθε ενδεχόμενο δημοκρατικού ελλείμματος;

Απάντηση του κ. Santer εξ ονόματος της Επιτροπής (29 Ιανουαρίου 1998)

Η Επιτροπή κρίνει ότι δεν είναι απαραίτητο να αναφέρει ρητά τους τρόπους προσφυγής στις επιστολές που ενημερώνουν τους υποψήφιους σε διαγωνισμό ή στην συμμετοχή σε πρόγραμμα για την απόφαση που ελήφθηκε όσον αφορά την υποψηφιότητά τους. Στην ουσία, ενώ σε εθνικό επίπεδο υπάρχουν συχνά διάφορα είδη διοικητικών και δικαστικών προσφυγών με διαφορετικούς όρους, τρόπους εφαρμογής και προθεσμίες ανάλογα με το είδος της απόφασης και της διοικητικής αρχής - γεγονός που καθιστά απαραίτητη τη διευκρίνιση του τρόπου προσφυγής - το κοινοτικό δίκαιο είναι σαφές και απλό.

Δυνάμει της αρχής της συλλογικότητας, οι αποφάσεις της Επιτροπής είτε λαμβάνονται από την Επιτροπή ως σώμα είτε λαμβάνονται εξ ονόματός της από ένα από τα μέλη της είτε λαμβάνονται εξ ονόματός της από έναν από τους υπαλλήλους της ή από κάποιο σώμα (π.χ. την εξεταστική επιτροπή ενός διαγωνισμού) στα οποία έχουν ανατεθεί τομείς αρμοδιότητας είναι ή θεωρούνται ότι είναι όλες αποφάσεις της Επιτροπής ((Βλέπε ιδίως τα άρθρα 1, 2 και 11 του εσωτερικού κανονισμού της Επιτροπής της 17ης Φεβρουαρίου 1993 (ΕΕ L 230 της 11.9.1993), όπως τροποποιήθηκε από την απόφαση 95/148 της Επιτροπής της 8ης Μαρτίου 1995 (ΕΕ L 97 της 29.4.1995). )).

Σε αντίθετη περίπτωση, όπως π.χ. στην αποκεντρωμένη διαχείριση των αιτήσεων προσφυγής στα έγγραφα, οι επιστολές άρνησης αναφέρουν συστηματικά ότι μπορεί να υποβληθεί προσφυγή στον Γενικό γραμματέα ο οποίος είναι εξουσιοδοτημένος να λαμβάνει την απόφαση εξ ονόματος της Επιτροπής.

Κατά συνέπεια, δεν υπάρχουν διοικητικές προσφυγές, όπως η προσφυγή στην ιεραρχία ή η προσφυγή σε εποπτεύουσα αρχή κατά των αποφάσεων τις οποίες αναφέρει το Αξιότιμο Μέλος του Κοινοβουλίου. Εφόσον πρόκειται ήδη για αποφάσεις της Επιτροπής υπάρχει μόνο δικαστική προσφυγή κατά των αποφάσεων αυτών.

Οι όροι εφαρμογής της δικαστικής αυτής προσφυγής είναι ίδιοι για όλες τις αποφάσεις: δυνάμει του άρθρου 173 της Συνθήκης ΕΚ, κάθε φυσικό ή νομικό πρόσωπο δύναται να ασκήσει προσφυγή ενώπιον του Δικαστηρίου, εντός δύο μηνών, κατά των αποφάσεων της Επιτροπής που απευθύνονται σ' αυτό. Η αρμοδιότητα αυτή ασκείται από το Πρωτοδικείο όταν η προσφυγή ασκείται από ιδιώτη. Εξάλλου, δυνάμει του άρθρου 179 της συνθήκης ΕΚ, το Δικαστήριο είναι αρμόδιο επί οποιασδήποτε διαφοράς μεταξύ της Κοινότητας και των υπαλλήλων της, εντός των ορίων και σύμφωνα με τις προϋποθέσεις που ορίζει ο κανονισμός περί της υπηρεσιακής τους καταστάσεως. Η διάταξη αυτή ισχύει και για τους υποψηφίους στους διαγωνισμούς πρόσληψης. Το άρθρο 91, παράγραφος 2 του Κανονισμού υπηρεσιακής κατάστασης προβλέπει ότι η προσφυγή πρέπει να ασκείται εντός τριών μηνών ((Σημειωτέον ότι σύμφωνα με την πάγια νομολογία του Δικαστηρίου το νομικό μέσο που μπορεί να χρησιμοποιηθεί κατά αποφάσεως δικαστικής επιτροπής είναι κατά κανόνα η άμεση προσφυγή στο Δικαστήριο. Ωστόσο, εάν ο ενδιαφερόμενος έχει γείρει αξίωση στην αρμόδια για τους διορισμούς αρχή η προθεσμία προσφυγής υπολογίζεται από την ημέρα της ρητής ή έμμεσης απάντησης στην αξίωση αυτή (Απόφαση της 8ης Νοεμβρίου 1988, υπόθεση 264/88, Valle Fernandez, συλλογή 1988, 6341 - άρθρο 11). )).